정조 8년
獻納李師濂疏曰。伏以。天休滋至。寶命維新。貳極定位。邦基永鞏於無疆。五冊揚徽。聖孝彌光於不匱。慶溢宗祊。歡均率普。臣民攢頌。曷有其極。噫嘻。痛矣。亂臣賊子。終古何限。而豈有如近年諸賊之窮凶絶悖。集千古所未有之惡。亘天地所未聞之變耶。合辭之論。殆近十載。人臣之義。不共一天。而何殿下一直靳允。泄泄沓沓。使國家有無窮之憂。義理無可伸之日。至於此極而莫之恤耶。噫。鄭妻之罪。尙忍言哉。爲凶賊之窩主。沮宗社之大策。千妖萬惡。已極貫盈。則覆載之間。豈容一日假息。而私恩所蔽。尙此三尺之未加。薄竄海島。旋移近畿。喉院王府。俱不與知。喙息自如。便同無故。古今天下。寧有是耶。渠雖梟獍之性。如有一半分人心。則固當泥首縮伏。感祝天恩。惟幸其尙延縷命。得逭王章。而凶肚逆腸。去而益肆。包藏陰圖。締結亂民。以至於今番揆賊輩出。而其爲根柢窩窟。明白彰露。則尤不可一刻容貸潛滋醞釀也決矣。伏願亟正王法。速除亂本焉。至若龜柱。處地何如。而爭抗貳極。敢肆危逼之計。慫慂乃叔。幾累日月之明。其他罪犯。卽一貸頭之鬼。而三司之簡。筆禿而紙毛。諸臣之疏。辭窮而意竭。公法未伸。輿憤久鬱。幸因聖批之特允。方俟典刑之夬正矣。發捕之緹騎未返。量移之密旨繼下。殆同鄭妻之出置。遽施善地之輕典。是殿下睿智出常。規度已成。方其允兪之時。已思區處之道也。臣固知殿下此擧。寔出於仰慰慈殿而以私捲公。實有古人之攸戒。屈法伸恩。本非王政之可爲。則凶如龜柱。逆如龜柱。穩渡窮溟。安處平陸。而忱誠淺薄。旣不能拚死力爭。時月玩愒。尙忍與此賊俱生者。一則臣等之罪。二則臣等之罪。而向者處分。亦未免欺群下也。臣於是。竊不能無憾於天地之大也。噫。陸地防守。旣與絶海而有間。外人交通。較諸女人而尤易。則異時此賊之嘯聚徒黨。闖逞凶圖。安知不百倍於今日鄭妻之爲哉。思之及此。誠不勝凜然而寒心。亦願殿下。依前下敎。拿致嚴鞫。亟行天誅。使王法毋或久屈。亂逆有所懲畏焉。論其情節之凶頑。負犯之狼藉。則豈有如德相者哉。當權凶用事之日。爲妖姪倀前之鬼。奴顔婢膝。猶屬餘事。凶謀逆節。無所不至。與國榮所綢繆者。惟大計之沮遏也。與國榮所謀議者。惟國脈之潛圖也。四字凶言。已是振古所無。而草本句語。尤是罔測之甚者。仍之爲澤白泓基本末。乃與仁京輩糾結。徒衆寔繁。情節畢露。而拿囚閱月。一未訊問。徑斃獄中。天討未行。刑政失當。莫此爲甚。諸賊之招。卽渠結案。物故罪人德相。合施孥籍之典。噫。國榮凶逆。前古所無。而得保首領。卧斃牗下。朝家之典章紊矣。神人之憤鬱極矣。貪天爲己之罪。恃寵自恣之惡。猶云薄物細故。惟其沮遏宗社之大計。卽從古權凶所未有之逆節。而手製凶疏。頤指德相。雖千剮萬戮。未足以償其罪之萬一。況其告退之疏。所引洛誥一語。尤是劇逆之斷案。請從合辭之請。極施應行之律焉。嗚呼。天下之變怪無窮。亂逆之腸肚相連。詩禮之家。夏賊出矣。其窮凶極悖之言。一鏡天海之所不道也。劇逆大憝之跡。古今天地所未有也。凡有血氣之倫者。孰不欲口臠其肉手解其體。而只行跪之常法。不用适雲之例者。已是失刑。況其文書。已入於回祿。獄情未鉤其脈絡。其所窮詰之道。惟在親屬傔奴之竝加嚴鞫。期得根因。而群誠未格。兪音尙靳。其父陽澤之追奪。其姪應恒之應坐。揆以常憲。果是當行之事。參以輿情。實有久鬱之歎。伏乞特允三司之請。以洩神人之憤焉。噫。霈澤旁流。赦典太寬。凡諸鞫案所係。竝置傅輕之典。大聖人好生之德。廣慶之意。臣豈不仰認。而追思丙丁間國事。尙今毛骨之俱悚。雖是昇平百年之後。決不可一日而忘此賊。而今於未十年之間。天網太恢。人心狃安。嚴隄防之道。已自殿下而忽之。于連惡逆之類。亦置疏䆁之典。臣恐若此不已。歲月稍久。則一部明義。無地可讀。懲討之義。掃地無餘。每一思惟。寧不痛心。今番赦典中。干逆諸罪人疎放之命。一竝收還。俾民彝無至泯滅。亂賊無所覬覦焉。東彬卽揆衡之同黨也。凶言逆謀。無不和應。端緖已出巨魁有在。則二賊徑斃之後。盤詰得情。惟在此囚。而遽命酌處。鞫體太疎。嵎乃逆峸之同氣也。聚黨咆哮。氣勢凶獰。打破防守。直爲逃躱。則眼無國法之狀。論其罪惡。萬戮猶輕。而依前發配。輿憤益激。臣謂兩罪人拿鞫之請。特賜允兪。可也。臣於吳始壽復官之事。誠有所憂慨者。惟其四字凶言。網打士類之不足。誣及聖祖之忍爲。歲月雖屬於稍遠。懲討不容於少緩。而其孫鳴冤之擧。出於此際。何其無忌憚之甚也。其所執以爲說者。不過丙寅回咨。而徐乾學罔測之說。在於始壽事十二年之後。則所謂咨文。適足爲始壽之塡贓。不可爲辨明之欛柄也。向前始壽。如無譸張流播之說。則從後乾學。豈有捏襲爲言之理乎。及其成獄也。證左無實。罪狀明著。則末後處分。昭如日星。丹書俱在。焉敢誣也。迺者詢問之聖意。要採可否之輿議。則其在對揚之道。固當曆考文案。明着眼目。眞有可白之端。則宜以事實如此始壽之死容有可議。咨文如彼。錫忠之辨。不爲無據。讓細劈破。別白獻議。而只以年久之事。不必追提八字。遽爾陳對。若有甚麽可疑者然。致使百年前成案。有此一朝之飜換。公議拂鬱。倘復如何。臣謂吳始壽復官之命。卽爲收還。以闡義理。以嚴隄防宜矣。噫。易名之典。不輕而重。必待群情之浹洽。方可美號之議定。則月前故奉朝賀臣洪鳳漢之議諡。何興是相反也。果是允合公議。則處分不必遑汲。苟或牽掣私恩。則王者自來無私。而今殿下不問當否。嚴督臣工。一邊議入。一邊宣傳。疾雷不及於掩耳。輿情由是而益激。不意聖明之世。有此顚倒之擧。臣愚死罪。竊以爲過也。第臣於此事。抑有所區區迷見。若使奉朝賀在世。擅弄威福。關係隄防。則殿下其將不暇於斷恩。群下疇敢緩聲於討罪乎。今則雪降水涸。萬事都休。況又節惠是議。恩誥已頒。則雖日十聯章。滿庭陳請。決知其聖心之不可挽回。成命之不可反汗。而猶且齗齗爲說。以增我慈宮衋傷之懷。以咈我殿下承順之孝。論以誠實事君之道。恐不當如是。雖然。官以諫名。有懷無隱。自是臺閣之職任。言或過當。大加摧折。實非昭代之美事。李尙載之疏。言雖不槪。意則無他。而今殿下不惟不賜開納。乃反不少假借。嚴程千里。景色愁沮。我聖上臨御以後。未嘗罪一言者。包容之量。翕受之德。大小臣隣。莫不欽仰頌祝。則今獨於尙載處分。何示人不廣乎。乞卽放還。使昌言嘉謨。日進於前。坡州之禿山浦村。處在沙項之上流。遠近商船之到泊。不知爲幾許年所矣。一自鄭致達入葬之後。厚賊欲實其墓下村閭。分付邑倅。移來浦民。沙項一里。作一都會。大小船檣。勒令湊泊。無賴閑雜。互相出没。久爲逋盜之藪。實有方來之慮。今番諸賊之出。未必不由於此。其在折奸崩杜後弊之道。不可仍而置之。臣謂另飭畿營及該牧。沙項浦戶劃。旣還接於禿山。嚴立科禁。使商舶移泊古處。別加譏詷。使雜流無得留接。斷不可已也。臣自南還屬耳。以南邑事。尾陳可乎。梁山一邑。介處洛東江下流。爲嶺都水口之地。水災連年。民不奠居。故邑前大坪。築數十里堰。以防衝撞之患者。已過百餘年。而屢經大水。旋築旋潰。故臣於到郡之初。別掘一浦。分爲兩道。則水勢旣岐。湍流稍殺。其後數年。幸不大壞。而大渚柳島。在於江海間三叉水之中。平陸如盤。殆過四十餘里。列峀點點。上應七星之數。厥土上上。盡是一等之地。一邑之田結民戶。强半在此。而去秋大浸。全島澒洞。許多民生。乘水逃命。一望大野。成一赤地。故臣以築隄之意。論報巡營。巡營狀請廟堂。劃給屢萬口烟丁。完築六十里大堰。梵西村前。又營十里之隄。今年水後。俱免潰決之歎。歲旣大熟。民賴而活。國結無縮之憂。村閭有奠安之樂。若不歲加修補。則必將依舊橫決矣。誠願另飭本道監營及地方官。使其該面民人。專意修築。歲以爲常。毋虧前功。永有後效焉。其中泥地一里。自是十室殘洞。而洞民祖先。前在熊川縣加德鎭。隨行土兵之役。移來梁山者。或爲八九代。或過五六世。而以其土兵子孫之故。該鎭隨其産育。輒充是役。稱以番債山役。勒徵不受之還。直發將差於他境。遍搜衆民之家莊。甁甖俱空。鷄犬無遺。甚至於七十八歲之民。嚴棍牢囚。未滿二十之女。越境枷杻。一村嗷嗷。如在水火。故臣以慘矜之意。或移牒本鎭。或枝報監營。則鎭將由此大怒。橫斂比前倍加。軍官一人之布。殆近三十兩之多。土兵一名之役。將至七八緍之濫。五父子俱屬者有之。三叔姪竝塡者存焉。通計一夫之所納。則米租爲十有餘石。安有一家內臣役。至近百金者乎。初無斗穀分給之事。勒謂船材曳運之費。白徵之擧。無歲無之。其不能支保。勢所必至。夫土兵之爲名。卽本土兵之謂也。以當初定名之意觀之。則承襲疤定於近十代他宮移接之後者。似非法意矣。泥地民之被定軍官於加德者。爲十四人。見充土兵於加德者。爲十一名。而且其一號。卽能櫓軍也。今此泥地之民。自是窮村農夫。初不慣於水能於櫓。而加德至於泥地大海之路。幾近百里。則脫有緩急。何以事用乎。以此左沿遠邑生疎之軍。塡彼右通待變船格之案者。便同責梳於僧頭。豈不有乖於邊政乎。莫重軍政。雖難輕議於釐革。一夫失所。實亦有關於王政。若論通變之道。則抑有不難底事。己亥年間。因繡衣書啓。左水營所屬各鎭能櫓軍之散者各邑者。換定於東萊防軍之代。使使之無遠而近。以備不虞。事例斑斑。公私兩便。今若以加德案付泥地民軍官土兵之役。移定於熊川縣軍保。而熊川地軍保之代。換付於泥地村民。則不失元數。軍額無見縮之憂。如解倒懸。泥民有安堵之樂。伏願聖明。將臣此疏。下諸廟堂。博詢便否後。分付巡統兩營。急急釐正。而前僉使魚道采。冒法用棍。非理虐民之罪。照律重繩以懲他人。千萬幸甚。省疏具悉。諸條悉諭諸批。李尙載事。外補異將行遣。予意只在鎭囂。而所詩不允。坡州浦戶事。梁山築堤事及軍丁事。令廟堂稟處。魚道采事依施。卿其勿辭察職。